Hmm i sett wohl mol vo de letschte zwöi Wuchenend verzellä.  Also vor guet 2 Wuche bini mit dr Stephie ins Hüttli vo de Grosseltere vo ihrer Familie. Das litt in Finnskogen, öpe 2 km nördlich vo Oslo mitem Auti. Jo dört heimer 2 Dääg in dr absolute Wildnis verbrocht. Das Hüttli isch nämmli zmits im Wald amene riisige See (wo no zuegfrore xi isch) und bis zur Zivilisation gohts öpe e Halbstund. Au vo Erzehlige vo Wölf und Bäre heimer öis nid lo  abschreckä:). Mr hei schliesslich numä Vögel xe:). Mr si vill im Wald go (ver-)läufe, si in der Sunne glägä und hei gläsä. I ha e riiisigs sunneverbrennts Xicht gha. Es isch voll T-Shirt warm xi, mega schön.  Denn isches die ganz Wuche wunderschön xi, so richtigs T-Shirt und sogar scho Röckli-Wätter zum Teil. Nume bläue Himmel und Sunne. Inzwüsche rägnets aber wider =S.  Das Wuchenend bini au usglaschtet xi. Am Samschtig hani vom 10i am morge bis am 5i es Chor-Seminar gha. E mega Probesession mit  Orcheschter und allem. Mr hei ebe am 10.Mai scho s'Konzärt. Und am Sunndig si mer säbst 8 vo öisem chor uf Drammen wo dr Buebechor vo dr Domchille (ich gang au in Domchillechor.. döt hets halt öpe so 5 verschiideni Chör.. Buebechor, Meitlichor, JUGENDCHOR, Männerchor,...) e CD-Ufnahm gha het. Mir hei se bi zwöi Lieder unterstützt. Es si zwöi so Norwägischi Chillelieder xi und i bi zerscht nid sone grossi Unterstützig xi, will i se nid chönnä ha, aber nach öpe 10mol s'gliche singe hanis denn chönnä:).  Jo  und so isch das Wuchenend scho umme xi.  Wie xeit jez loht s'Wätter grad zwünsche übrig. Warm isches, aber d'Sunne isch wäg. Und i hoff dases wider uftuet wenn s'Mami und dr Papi vo Dunnschtig bis Sunndig uf Oslo chömmä.. denn werä si die erschtä wo Oslo au mol bi schönem Wätter xeie... :).